ജമ്മു കശ്മീരില് സബ് ഇന്സ്പെക്ടറെ ഭീകരര് വെടിവച്ചു കൊലപ്പെടുത്തി ഭീകരര്ക്ക് വേണ്ടിയുള്ള തിരച്ചില് ഊര്ജ്ജിതമാക്കി പോലീസും സൈന്യവും ജമ്മു കശ്മീരില് പൊലീസ് സബ് ഇന്സ്പെക്ടറെ ഭീകരര് വെടിവച്ചു കൊലപ്പെടുത്തി. ഓള്ഡ് ശ്രീനഗറിലെ കന്യാര് മേഖലയിലാണ് സംഭവം. അര്ഷാദ് അഹമ്മദ് എന്ന പൊലീസുകാരനെയാണ് പിന്നില് നിന്നും രണ്ടുതവണ വെടിവച്ചത് എന്നാണ് സിസിടിവി ദൃശ്യങ്ങള് കാണിക്കുന്നത്. കന്യാര് ചന്തയില് ഞായറാഴ്ച ഉച്ചയ്ക്ക് 1.35ഓടെയാണ് അക്രമണമുണ്ടായത്. പൊയന്റ് ബ്ലാങ്കില് തന്നെയായിരുന്നു വെടിവച്ചത്. ഉടന് ആശുപത്രിയിലെത്തിച്ചെങ്കിലും ജീവന് രക്ഷിക്കാനായില്ല. സംഭവസ്ഥലം സൈന്യം വളഞ്ഞിട്ടുണ്ട്. കൊലപാതകം നടത്തിയ ഭീകരരെ കണ്ടുപിടിക്കാനുള്ള തിരച്ചില് തുടരുകയാണ്. വടക്കന് കശ്മീരിലെ കുപ്വാര ജില്ലക്കാരനാണ് കൊല്ലപ്പെട്ട എസ്ഐ അര്ഷാദ് അഹമ്മദ്. വെടിയേറ്റ അര്ഷാദിനെ എസ്കെഐഎംഎസ് ആശുപത്രിയില് എത്തിച്ചെങ്കിലും ജീവന് രക്ഷിക്കാനായില്ല. ശ്രീനഗര് മേയര് ജുനൈദ് അസം മട്ടു, മുന് മുഖ്യമന്ത്രിമാരായ മെബബൂബ മുഫ്ത്തി, ഒമര് അബ്ദുള്ള എന്നിവര് സംഭവം അപലപിച്ചു.